26.4.2023
SK
Úradný vestník Európskej únie
L 111/3
(7)
V záujme vykonania záväzkov stanovených v nariadení (EÚ) 2021/1119, ako aj splnenia príspevkov Únie podľa Parížskej dohody by sa regulačný rámec Únie na dosiahnutie cieľa zníženia emisií skleníkových plynov do roku 2030 mal upraviť.
(8)
Nariadením (EÚ) 2018/842 sa členským štátom stanovujú povinnosti týkajúce sa ich minimálnych príspevkov v rokoch 2021 až 2030 k splneniu aktuálneho cieľa Únie, ktorým je zníženie emisií skleníkových plynov v odvetviach, na ktoré sa vzťahuje článok 2 uvedeného nariadenia, v roku 2030 o 30 % v porovnaní s úrovňami z roku 2005.
Taktiež sa v ňom stanovujú pravidlá určovania ročne pridelených emisných kvót a hodnotenia pokroku členských štátov pri plnení ich minimálnych príspevkov.
(9)
Hoci sa obchodovanie s emisiami uplatní aj na emisie skleníkových plynov z námornej dopravy, ako aj zo sektora budov, z odvetvia cestnej dopravy a ďalších odvetví, rozsah pôsobnosti nariadenia (EÚ) 2018/842 by mal zostať zachovaný.
Nariadenie (EÚ) 2018/842 by sa preto malo naďalej uplatňovať na emisie skleníkových plynov z domácej lodnej dopravy, ale nie na emisie z medzinárodnej lodnej dopravy.
Zahrnutím spaľovní komunálneho odpadu do prílohy I k smernici 2003/87/ES na účely článkov 14 a 15 uvedenej smernice by sa takisto nemal zmeniť rozsah pôsobnosti nariadenia (EÚ) 2018/842.
Emisie skleníkových plynov členského štátu v rámci rozsahu pôsobnosti nariadenia (EÚ) 2018/842, ktoré sa majú zohľadniť na účely kontrol súladu, sa budú naďalej určovať po dokončení preskúmaní inventúr v súlade s nariadením Európskeho parlamentu a Rady (EÚ) 2018/1999 (10).
(10)
V súlade s usmerneniami IPCC z roku 2006 pre národné inventúry skleníkových plynov sa emisie CO2 z biomasy na energetické účely nahlasujú v rámci kategórií inventúry týkajúcich sa využívania pôdy, zmien vo využívaní pôdy a lesného hospodárstva podľa nariadenia (EÚ) 2018/841.
S cieľom zabrániť dvojitému započítaniu sú emisie skleníkových plynov z biopalív, biokvapalín a palív z biomasy na účely určenia emisií skleníkových plynov podľa nariadenia (EÚ) 2018/842 nulové.
V záujme zohľadnenia účinkov nepriamych zmien vo využívaní pôdy a podpory udržateľnosti takýchto palív je dôležité, aby všetky členské štáty v plnej miere vykonávali smernicu Európskeho parlamentu a Rady (EÚ) 2018/2001 (11) vrátane jej kritérií udržateľnosti a úspor emisií skleníkových plynov pre takéto palivá.
(11)
V niektorých odvetviach sa emisie skleníkových plynov buď zvýšili, alebo zostali stabilné.
Komisia vo svojom oznámení zo 17. septembra 2020 s názvom „ Ambicióznejšie klimatické ciele pre Európu na rok 2030 – Investícia do klimaticky neutrálnej budúcnosti v prospech našich občanov“ uviedla, že zvýšený celkový cieľ zníženia emisií skleníkových plynov do roku 2030 možno dosiahnuť len s príspevkom všetkých odvetví.
(12)
Európska rada vo svojich záveroch z 11. decembra 2020 uviedla, že nový cieľ zníženia emisií skleníkových plynov do roku 2030 splní Únia kolektívne nákladovo čo najefektívnejším spôsobom, že všetky členské štáty sa budú na tomto úsilí podieľať pri zohľadnení hľadísk spravodlivosti a solidarity a na nikoho sa nezabudne a že nový cieľ do roku 2030 je potrebné dosiahnuť tak, aby sa zachovala konkurencieschopnosť Únie a zohľadnili rôzne východiskové pozície a osobitné národné okolnosti a potenciál zníženia emisií skleníkových plynov členských štátov vrátane ostrovných členských štátov a ostrovov, ako aj vynaložené úsilie.
(13)
Odvetvia, na ktoré sa vzťahuje nariadenie (EÚ) 2018/842, budú musieť na dosiahnutie nového cieľa Únie, ktorým je zníženie čistých emisií skleníkových plynov do roku 2030 aspoň o 55 % v porovnaní s úrovňami z roku 1990, znižovať svoje emisie skleníkových plynov postupne, kým nedosiahnu v roku 2030 zníženie o 40 % v porovnaní s úrovňami v roku 2005.
Nariadenie (EÚ) 2018/842 takisto prispieva k dosiahnutiu cieľov Parížskej dohody, ako aj zámeru Únie dosiahnuť klimatickú neutralitu najneskôr do roku 2050 podľa nariadenia (EÚ) 2021/1119, pričom na dosiahnutie týchto cieľov a zámeru je potrebná konvergencia úsilia všetkých členských štátov v priebehu času a zároveň je potrebné zohľadniť osobitné vnútroštátne okolnosti.
(10) Nariadenie Európskeho parlamentu a Rady (EÚ) 2018/1999 z 11. decembra 2018 o riadení energetickej únie a opatrení v oblasti klímy, ktorým sa menia nariadenia Európskeho parlamentu a Rady (ES) č. 663/2009 a (ES) č. 715/2009, smernice Európskeho parlamentu a Rady 94/22/ES, 98/70/ES, 2009/31/ES, 2009/73/ES, 2010/31/EÚ, 2012/27/EÚ a 2013/30/EÚ, smernice Rady 2009/119/ES a (EÚ) 2015/652 a ktorým sa zrušuje nariadenie Európskeho parlamentu a Rady (EÚ) č. 525/2013 (Ú. v.
EÚ L 328, 21.12.2018, s. 1).
(11) Smernica Európskeho parlamentu a Rady (EÚ) 2018/2001 z 11. decembra 2018 o podpore využívania energie z obnoviteľných zdrojov (Ú. v.
EÚ L 328, 21.12.2018, s. 82).